એક વાર એવું બન્યું કે મારી અને બે’ન વચ્ચે કોઈ બાબતે ઉગ્ર બોલાચાલી થઈ અને તેણે ગુસ્સામાં એ કબાટમાંના બધાજ પુસ્તકોને નીચે ફેકી દીધા. પ્રિયતમાનો અગ્નિદાહ જોઈને વ્યથિત થઈ ઊઠેલ પ્રેમીની જેમ હું હાથમાં મારા ક્લાસીસને લગતા બે-ત્રણ પુસ્તકો લઈને ખાધા વિના જ ઘરેથી નીકળી ગયો. હડબડાટીમાં બે’ને માત્ર એટલું જ જોયું કે બપોરે એક વાગ્યે હું ઘરેથી ખાલી હાથે નીકળી ગયો છું. હું તો ત્યાંથી વિસતના ઘરે ગયો. એકાદ કલાક ત્યાં બેઠો અને ઘઉંની સેવ પર ઘી-ખાંડ નાખીને ખાધા અને ત્યાંથી ગયો હિરેનના ઘરે. તેના ઘરે સાંજ સુધી અમે બેઠા અને સાંજે છ વાગ્યે અમે બંને જણા ક્લાસીસ પર પહોંચ્યાં.